**Netta Laurenne** (ent. **Dahlberg**, o.s **Eklund**, s. 1980 Pirkkala) on suomalainen laulaja-lauluntekijä ja näyttelijä. Hän on esiintynyt suomalaisilla albumeilla joko vierailijana tai tausta­laulajana ja julkaissut myös soolo­materiaalia. Hän on lisäksi säveltänyt ja sanoittanut kappaleita muille artisteille, kuten Suvi Teräsniskalle ja *The Voice of Finland* -finalisti Kim Koskiselle. Vuonna 2021 hän ääninäytteli supersuosion saaneessa *Encanto*-elokuvassa fiktiivistä hahmoa Pepa Madrigalia.

Ura
---

Pirkkalassa varttunut Laurenne on koulutukseltaan muotoilun artenomi, ammattikorkeakoulusta valmistunut jalkine­suunnittelija. Hän on opiskellut myös viini­asiantuntijaksi eli sommelieriksi ja viinin­tuottajaksi, jota osaamistaan hän hyödyntää omassa pien­tuottaja­viinien maahan­tuonti­yrityksessä. Laurenne on opiskellut klassista laulua Tampereen konservatoriossa ja pop/jazz­laulua Pirkanmaan musiikkiopistossa. Hän on hankkinut lisä­oppia Taideyliopiston Sibelius-Akatemian täydennys­koulutuksessa opiskelemalla jazz­laulua, perinne­musiikkia ja yrittäjyyttä. Laurenne kasvoi nuorena yrittäjyyteen työskennellessään vanhempiensa omistamassa graafisen alan perhe­yrityksessä. Hänet palkattiin studio­laulajaksi ensimmäisen kerran 18-vuotiaana.

Metalli­musiikin laulaminen on Laurenteesta puhdistava kokemus, sillä siinä saa laulaa sekä rumasti että kauniisti ja rääkyä miten huvittaa. Hän on julkaissut nimellä Netta soolo­albumit *Lost & Found* (2010) ja *Albumi A:lla* (2012), joista jälkimmäinen on tribuutti Juice Leskiselle.*tarvitaan parempi lähde* Hän on cover­yhtye Run for Coverin laulu­solisti. Yhtyeen muita jäseniä ovat Rolf Pilve (Stratovarius), Teemu Mäntysaari (Wintersun), Tuomas Yli-Jaskari (Tracedawn) ja Vili Itä­pelto (Trace­dawn). Sama kokoonpano muodostaa myös yhtyeen Smack­bound, joka julkaisi ensimmäisen singlensä heinä­kuussa 2019. Laurenne on toiminut radio­juontajana ja ollut äänitys­studio Sonic Pump Studiosin toimitus­johtaja.

Laurenne on esiintynyt näyttelijänä televisio­sarjoissa *Jarin ja Karin kesäloma*, *Modernit miehet* ja *Sorjonen*.*tarvitaan parempi lähde* Hän on tehnyt myös musiikkiteatteria ja esiintynyt muun muassa turkulaisen Linnateatterin *Tell Me on a Sunday* -musikaalin pää­osassa.*tarvitaan parempi lähde* Tampereella hän näytteli Juicen vaimoa Musiikki­teatteri Palatsin musikaalissa *Juice – Taiteilija­elämää*.

Laurenne aloitti huhti­kuussa 2017 Veikkauksen lotto­lähetysten juontajana.

Yksityiselämä
-------------

Laurenteen puoliso on musiikki­tuottaja Nino Laurenne.

Diskografia
-----------

* *Lost & Found*  (Motley, 2010)
* *Albumi A:lla*  (Motley, 2012)
* *Smackbound: 20/20*  (Frontiers, 2020)
* *Laurenne/Louhimo: The Reckoning*  (Frontiers, 2021)
* *Smackbound: Hostage*  (Frontiers, 2023)

Lähteet
-------

1. 1 2 3 4 5 6  Vainio, Annina: Monta metallia tulessa.  *Helsingin Sanomat*, 20.5.2021, s. B1–B3. Helsinki:  Sanoma Media Finland Oy. ISSN 0355-2047. Artikkelin maksullinen verkko­versio. Viitattu 20.5.2021.
2. ↑  Smackbound – Drive Like You Stole It *Imperiumi*.  19.7.2019. Viitattu 19.7.2019.
3. ↑  Work History *Kotisivut*.  Arkistoitu 4.2.2019. Viitattu 4.12.2019.
4. ↑  Karhu, Anniina: Teatteri-arvio: Onnen­ongintaa romanttisen komedian hengessä *TS Kirja*.  6.10.2016. Turun Sanomat Oy. Viitattu 4.12.2019.
5. ↑  Aaltio, Marja: Uusi lotto­tyttö: Pokassa olisi pitelemistä, jos numerot osuisivat omaan lotto­riviin *Aamulehti*.  30.3.2017. Tampere:  Alma Media Oyj. Viitattu 11.3.2019. [vanhentunut linkki]
6. ↑  Leinonen, Pauliina: Uusi lotto­tyttö Netta, 37, on kovan linjan hevi­laulaja – aloittaa aprilli­päivänä *Ilta-Sanomat*.  30.3.2017. Helsinki:  Sanoma Media Finland Oy. Viitattu 11.3.2019.

Aiheesta muualla
----------------

* Kotisivut
* Netta Laurenne Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |
|  |
| Taiteenala | 
* MusicBrainz

 |

 |